《相和歌辞。饮马长城窟行》
唐代·王翰

长安少年无远图，一生惟羡执金吾。骐驎前殿拜天子，

走马为君西击胡。胡沙猎猎吹人面，汉虏相逢不相见。

遥闻鼙鼓动地来，传道单于夜犹战。此时顾恩宁顾身，

为君一行摧万人。壮士挥戈回白日，单于溅血染朱轮。

回来饮马长城窟，长安道傍多白骨。问之耆老何代人，

云是秦王筑城卒。黄昏塞北无人烟，鬼哭啾啾声沸天。

无罪见诛功不赏，孤魂流落此城边。当昔秦王按剑起，

诸侯膝行不敢视。富国强兵二十年，筑怨兴徭九千里。

秦王筑城何太愚，天实亡秦非北胡。一朝祸起萧墙内，

渭水咸阳不复都。

作者简介：王翰（公元687年~726年），字子羽，并州晋阳（今山西太原市）人，唐代边塞诗人。与王昌龄同时期，王翰这样一个有才气的诗人，其集不传。其诗载于《全唐诗》的，仅有14首。登进士第，举直言极谏，调昌乐尉。复举超拔群类，召为秘书正字。擢通事舍人、驾部员外。出为汝州长史，改仙州别驾。